KIRJALLINEN KYSYMYS E-1836/01 esittäjä(t): Konstantinos Hatzidakis (PPE-DE) komissiolle. Spatan lentokentän melusaasteet.



Virallinen lehti nro 093 E , 18/04/2002 s. 0029 - 0029



KIRJALLINEN KYSYMYS E-1836/01 esittäjä(t): Konstantinos Hatzidakis (PPE-DE) komissiolle (26. kesäkuuta 2001) Aihe: Spatan lentokentän melusaasteet Esitettyjen valitusten mukaan Ateenan uudelle Eleftherios Venizelos -lentokentälle laskeutuvat ja siltä nousevat lentokoneet eivät seuraa ehdotettuja lentokäytäviä, ja tästä aiheutuu erityistä melusaastetta: 1. Onko komissio tietoinen kyseisistä valituksista? 2. Onko Kreikan hallitus toimittanut sille tietoja melusaasteista? Jos näin ei ole, aikooko se pyytää tätä asiaa koskevia tietoja? 3. Mihin toimiin se aikoo ryhtyä melusaasteisiin liittyvän ongelman ratkaisemiseksi? Margot Wallströmin komission puolesta antama vastaus (18. syyskuuta 2001) Komissio sai tiedon Ateenan uutta Eleftherios Venizelos -lentoasemaa käyttävien ilma-alusten aiheuttamasta meluhaitasta vasta arvoisan parlamentin jäsenen esittämästä kirjallisesta kysymyksestä. Paikallisviranomaiset määrittelevät nousu- ja laskeutumismenettelyt lentoasemakohtaisesti voimassaolevia kansainvälisiä säännöksiä ja normeja noudattaen. Paikallisviranomaisten tehtävänä on myös valvoa, että menettelyjä noudatetaan, jotta voidaan taata lentoturvallisuus ja ympäristön kunnioittaminen. Kreikan viranomaisilla ei ole ollut velvollisuutta ilmoittaa komissiolle Ateenan lentoaseman voimassaolevien liikennemenettelyjen puutteista. Komissio ei myöskään ole saanut erityistä tietoa Kreikan melualtistustilanteesta. Liikenneinfrastruktuurien (tie-, rautatie-, ilmaliikenne) läheisestä lentoliikenteestä ja erityisesti lentokenttien lähialueiden lentoliikenteestä aiheutuvasta meluhaitasta voidaan todeta, että komissio on laatinut ehdotuksen Euroopan parlamentin ja neuvoston direktiiviksi ympäristömelun arvioinnista ja hallinnasta(1). Samalla kun laaditaan paikalliset toimintasuunnitelmat meluongelmien ratkaisemiseksi, arvioidaan yhteisten meluindikaattoreiden perusteella melualtistus Euroopan suurimpien lentokenttien läheisyydessä. Paikallisten toimintasuunnitelmien laatimisen yhteydessä voitaisiin ottaa käyttöön liikennemenettelyjä, joista aiheutuu vähemmän melua ja joiden valvonta on tiukkaa. Direktiivin mukaan jäsenvaltioiden on ilmoitettava komissiolle suurten lentokenttien lähialueiden melualtistusta koskevat tiedot. Ilmoitettujen tietojen perusteella voidaan laatia toimintasuunnitelmia täydentäviä Euroopan, kansallisen ja paikallisen tason toimenpiteitä, joilla voidaan lieventää lentoliikenteestä aiheutuvia meluhaittoja. Neuvosto esitti hiljattain edellä tarkoitettua direktiiviehdotusta koskevan yhteisen kannan, jonka perusteella parlamentti voi viedä asian toiseen käsittelyyn. Komission työohjelmaan vuodeksi 2001 sisältyy yhteisön lentoasemien lähialueiden melumittauksia koskevan direktiivin valmistelu. Direktiivi liittyy edellä tarkoitetun ympäristömelua koskevan direktiivin perusteella määritettyyn laajempaan kokonaisuutteen ja sen ansiosta voidaan valvoa lentoasemien lähialueiden tosiasiallista melutasoa, parantaa lentomelua koskevien valitusten käsittelyä, havaita tavanomaisten menettelyjen mahdolliset rikkomukset sekä tunnistaa toimijat, jotka eivät noudata asetettuja melurajoja. (1) EYVL C 337 E, 28.11.2000.